Lyset falmer, tæppet trækkes for og en øredøvende klapsalve fylder hele salen. Det er i hvert fald den oplevelse mange har, når de lige har set en forestilling på teateret, men i dag var lidt mere speciel for de besøgende på Aalborg Teater. Tirsdag strømmede det ind med håbefulde og spændte besøgende på Aalborg Teater, da teatret holdt åbent hus. - Vi har inviteret folk indenfor, for at de kan se, hvad vi laver på teatret, og så kan de komme med bag om scenen, siger produktionsleder hos Aalborg Teater, Torben Omann Sørensen. Selfies og kostumesalg Ved dagens åbent hus havde Aalborg Teater lagt deres specielle og dyre kostumer frem til gæsterne, og så kunne de få lov til at prøve dem. De vilde kostumer kunne prøves hele dagen, og der blev taget masser af billeder med grin og latter blandt de besøgende. Ikke nok med udklædningsfest ovenpå var der også lang kø for at komme nedenunder til brudekjoler, palliet-jakkesæt og tyl i metervis, da Aalborg Teater som noget nyt havde sat flere af deres kostumer til salg. - Vi laver hundredvis af kostumer og rekvisitter hvert år, siger produktionsleder Torben Omann Sørensen, så der var rigeligt for de kostumeansvarlige at rydde ud i. Bagom scenen Der var pyntet op flere steder med rekvisitter og kostumer fra den nye juleforestilling 'Snefald', og de besøgende blev inviteret med bag selve produktionen af den nye forestilling. De besøgende kom på rundvisning i teateret, hvor de kom bag om bag kulissen til de hjørner og afkroge, som publikum normalt ikke har adgang til. -  Jeg har altid drømt om at arbejde sådan et sted (red. teater), så jeg synes, det er spændende at se, hvordan alle tingene er lavet, siger Heidi Stouby, der var på besøg med sin datter og niece.

Referat:
Tyl, palietter, plys og pels var populære handelsvarer, da Aalborg Teater i dag inviterede til åbent hus, hvor teatret solgte ud af alle sine ting.